**Csanytelek Község Önkormányzata Csanytelek Község Önkormányzata**





**Polgármesterétől J e g y z ő j é t ő l**

***🖂 6647. Csanytelek, Volentér János tér 2.sz.*🕿 63/578-510; fax: 63/578-517;**

**E-mail:** [**csanytelek@csanytelek.hu**](mailto:www.csanytelek@csanytelek.hu)**, honlap:** [**www.csanytelek.hu**](http://www.csanytelek.hu/)

CS/1787-1/2025.

**Előterjesztés**

**a Csanytelek Községi Önkormányzat Képviselő-testülete 2025. novemberi rendkívüli ülésére**

**Tárgy:** ***Csanytelek Község Településrendezési eszközei részleges módosítási eljárásának indítása***

**Tisztelt Képviselő-testület!**


Visszaidézzük, hogy Csanytelek Község Településrendezési eszközei (Településszerkezeti terv és Helyi Építési Szabályzat) 2014. nyarán lépett hatályba. Azóta nem történt módosítás a tervanyagban, most azonban változtatása szükségessé vált a tervezett kerékpárút kivitelezése miatt.

Csanytelek Község Önkormányzata, Ópusztaszer Községi Önkormányzattal, Baks Községi Önkormányzattal, Felgyő Községi Önkormányzattal, Tömörkény Község Önkormányzatával, Csongrád-Csanád Vármegye Önkormányzatával, a Magyar Közút Nonprofit Zrt-vel és Csongrád Megye Fejlesztéséért Nonprofit Kft-vel konzorciumban a TOP\_PLUSZ-1.2.1-21-CS1-2022-00018 azonosítószámú „Ópusztaszer-Baks-Csanytelek-Felgyő-Tömörkény településeket összekötő kerékpárút fejlesztése” című projektre 4 252 millió forint vissza nem térítendő európai uniós támogatást nyert. A pályázatban önkormányzatunk a főkedvezményezett. A mintegy 32 km hosszú új kerékpárút a TOP-3.1.1-15-CS1 pályázati konstrukció keretében megvalósult „Sándorfalva-Dóc-Ópusztaszer településeket Szegeddel összekötő kerékpárút” végszelvényétől. 4519. j. út 29+940 km szelvényétől indul és rácsatlakozik a 2009. évben elkészült Csongrád-Felgyő kerékpárútra a 4519. j. út 7+167 km szelvénynél.


Elkészültek a kerékpárút kivitelezési tervei, melyek alapján az érintett települések külön-külön gondoskodnak rendezési terveik módosításáról, hogy azok illeszkedjenek a közlekedési tervhez.

Községünk esetében is szükség van a Településrendezési eszközök módosítására, mivel a kerékpárút létesítményei nem minden szakaszon férnek el a jelenlegi közterületen, így azokat *magánterületek kisajátításával bővíteni kell*. A Szegedre vezető országos közút külterületi szakasza mentén nem is volt kijelölve eddig kerékpárút a szerkezeti tervben és a szabályozási tervben, ezért pótolni kell azt.

*Településrendezési eszközökben jelenleg nem jelölt, de a projektben szereplő kerékpárút szakasz*



*Belterületen haladó nyomvonalon kisajátítást igénylő szakaszok (közterület szélesítés)*



A Településrendezési eszközök módosítása *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet (a továbbiakban: **Eljr.**) szerint kell, hogy történjen. A módosítás gyors lebonyolítása érdekében az egyszerűsített eljárási módot érdemes megcélozni, ehhez azonban önkormányzatunk *kiemelt fejlesztési területté kell, hogy nyilvánítsa a módosítással érintett területet*. A véleményezés részben hivatali kapun, részben az E-TÉR online egyeztető felületen zajlik le, a tárgyalási szakaszt pedig a Csongrád-Csanád Vármegyei Kormányhivatal Állami Főépítész iroda elektronikus formában intézi.

Az **Eljr.** rendelkezése az egyszerűsített eljárásról:

„**68. §**(1) A (2) bekezdés szerinti egyeztetési szabályok alkalmazandók a településterv egyszerűsített eljárásban történő

1. készítése vagy módosítása esetén, ha

*aa)* a Méptv. 23. §-a szerinti beruházás, vagy a Méptv. 193. §-a szerinti építési beruházás megvalósítása miatt indokolt,

*ab)*a Kormány által rendeletben kihirdetett veszélyhelyzet esetén, az érintett településen a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt, vagy

*b)* módosítása esetén, ha

*ba)*a **képviselő-testület döntésével kiemelt fejlesztési területté nyilvánított területen, beruházás megvalósítása miatt** indokolt, kivéve, ha az új beépítésre szánt terület kijelölésével jár

*bb)*nem tartozik az *a)*pont *aa)*és *ab)*alpontja, valamint a *ba)*alpont szerinti esetkörbe, azonban az alábbi feltételek együttesen teljesülnek:

1. a településszerkezetet meghatározó műszakiinfrastruktúra-főhálózat nem változik,

2. nem történik új beépítésre szánt terület kijelölése, és

3. nem történik zöld, vízgazdálkodási, erdő- és természetközeli terület megszüntetése.

(2) Az egyszerűsített eljárásban a véleményezési és záró szakaszra a 62–67. §-ban foglaltak alkalmazandók azzal az eltéréssel, hogy

*a)* a véleményezési szakaszban csak a partner ad véleményt, a véleményezési szakasz kezdetétől számított 10 napon belül,

*b )*a véleményezési szakaszban véleményeltérés esetén a polgármester 5 napon belül kezdeményezhet egyeztetést,

*c)*a záró szakaszban kötelező egyeztető tárgyalást tartani a záró szakasz kezdeményezésétől vagy a véleményezési dokumentáció hiánytalanná válásától számított 15 napon belül, amelyre az állami főépítész meghívja a 64. § (1) bekezdése szerinti szerveket és fővárosi településterv esetében az érintett fővárosi kerületi önkormányzatot, és

*d)*a záró szakmai véleményt az állami főépítész az egyeztető tárgyalást – vagy amennyiben az egyeztető tárgyaláson elhangzottak alapján módosításra van szükség, a módosított tervezet feltöltését – követő 5 napon belül adja ki.”

A tervezés folyamán a **Partnerség keretében** a társadalmi kontrollt szintén az **Eljr.** szabályozza, ugyanakkor Csanytelek lakossága, érdekképviseleti, civil és gazdálkodó szervezetei, vallási közösségei *a településfejlesztésre, a településrendezésre és a településkép alakítására vonatkozó partnerségi egyeztetés szabályairól* szóló 8/2017. (V.12.) önkormányzati rendelettel biztosított véleményezési lehetőségekkel is élhetnek majd.

A település **polgármesterét** célszerű  **felhatalmazni** arra, hogy a beérkezett partnerségi vélemények elfogadásáról vagy el nem fogadásáról saját hatáskörében eljárva hozhasson döntés, így elkerülhető a közbenső képviselő-testületi megtárgyalás, mellyel időt lehet megtakarítani.

A környezetvédelemben érintett szervektől nyilatkozatot kell majd kérni arról, hogy igénylik-e az egyes tervek, illetve programok **környezeti vizsgálatáról** szóló 2/2005. (I. 11.) Korm. rendelet szerinti külön eljárás lefolytatását. A vizsgálat lefolytatása költségekkel jár és előzetesen is megállapítható, hogy *a tervezett változás nem növeli meg számottevő mértékben a környezetterhelést*, ezért javasoljuk, hogy a környezeti vizsgálat elkészítése szükségességéről önkormányzatunk előzetesen nemleges módon foglaljon állást. Amennyiben a megkérdezett szervek eltérően nyilatkoznak, akkor megbeszélést kell tartani velük, majd mindenképpen előterjesztem a testületi döntés újbóli megtárgyalását.

El kell továbbá fogadnia a Képviselő-testületnek a módosítási terv Megalapozó vizsgálati és Alátámasztó munkarészeinek tartalmáról szóló, az önkormányzat állami főépítésze által kiadott, tárgyi előterjesztéshez 1. mellékletként csatolt *Feljegyzést* az **Eljr.** alábbi előírásainak megfelelően:

„**7. §** (7) A megalapozó vizsgálat és az alátámasztó javaslat tartalmát, továbbá az (5) bekezdés szerinti megalapozó vizsgálat, alátámasztó javaslat és településterv módosításához készült telepítési tanulmányterv felhasználhatóságát - ide nem értve a települési környezeti értékelést, valamint a műemlékvédelmi hatástanulmányt a település önkormányzati főépítésze határozza meg az (1)-(6) bekezdés alapján, a képviselő-testületnek címzett feljegyzésben.

(8) A (7) bekezdés szerinti feljegyzést a képviselő-testületnek jóvá kell hagynia akként, hogy a megalapozó vizsgálat és az alátámasztó javaslat mellékletének részét képezi. A feljegyzésben szereplő tartalom a tervezés során csak a tervezési feladat változása vagy a tervezési terület csökkenése miatt csökkenthető, ugyanakkor a (2) bekezdésben foglalt követelmények teljesülése érdekében, a tervező által a feljegyzés módosítása nélkül kiegészíthető.”

A határozati javaslat mellékletét képező Feljegyzés *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet* tartalmi követelményeire támaszkodik, mivel településünk Településrendezési eszközeinek tartalmi követelményeit a terv időállapota (2013.01.01 és 2021.07.16. közötti hatályba lépés) miatt ez a rendelet szabályozza.

Szem előtt kell tartani azt a tényt, hogy településünkön *a településrendezési és építészeti követelmények alapszabályzatáról* szóló 280/2024. (IX.30.) Korm. rendelet (TÉKA) nem teljes körűen lépett hatályba, a településrendezés általános előírásait nagyrészt még továbbra is az OTÉK (253/1997. Korm. r.) állapítja meg a TÉKA alábbi átmeneti rendelkezései szerint (a Csanytelekre vonatkozó előírások kiemelve):

„**135. §** (1) A 2012. augusztus 6-án hatályos településfejlesztési koncepció, integrált településfejlesztési stratégia és településrendezési eszközök 2027. június 30-ig történő módosítása során a települési önkormányzat a módosítást az OTÉK 2012. augusztus 6-án hatályos II. és III. Fejezete, a 111. § (1) és (2) bekezdése, valamint 1. számú melléklete figyelembevételével készíti el.

(2) A 2012. augusztus 6-át követően készült és elfogadott településfejlesztési koncepció, integrált településfejlesztési stratégia és településrendezési eszközök 2027. június 30-ig történő módosítása során a települési önkormányzat a módosítást az **OTÉK 2021. július 15-én hatályos II. és III. Fejezete, a 111. § (1) és (2) bekezdése, valamint 1. és 2. számú melléklete figyelembevételével** készíti el.

(3) Az e rendelkezés hatálybalépésekor folyamatban lévő településrendezési eszköz és településterv készítése, valamint annak elfogadását követően a 2027. június 30-ig történő módosítása során, továbbá az e rendelkezés hatálybalépésekor már elfogadott településterv 2027. június 30-ig történő módosítása során – ide nem értve a (4) bekezdésben foglalt kivételt – a települési önkormányzatnak az OTÉK 2024. december 31-én hatályos II. és III. Fejezetét, a 111. § (1) és (2) bekezdését, valamint 1. és 2. számú mellékletét kell alkalmazni.”

**Telepítési tanulmányterv** készült a kerékpárút kivitelezésére vonatkozóan, mivel építési beruházás történik, és ebben az esetben az **Eljr.** 19. § (2) bekezdése szerint a módosítás alátámasztásához ez is szükséges.

A kerékpárút tervezője e tanulmányt összeállította, azmely a tárgyi előterjesztéshez 3. mellékleteként csatolva található meg.

Az **Eljr.** 19. § (4) bekezdés alapján a telepítési tanulmányterv tartalmát a tervezési terület, a tervezési feladat és a tervezési cél alapján – a 7. melléklet figyelembevételével – az önkormányzati főépítész határozza meg.

Ahhoz, hogy tárgyban döntést tudjon hozni a Képviselő-testület két irányban is szükséges vállalkozói szerződés kötésére.

A településszerkezeti terv módosítási terve elkészítésére *ajánlatot kértünk be attól a tervezőtől, aki a jelenleg hatályos településrendezési eszközöket készítette.* E tárgyi előterjesztéshez csatoljuk a tervező által tett árajánlatot. a tárgyi előterjesztés alapját képező módosításokat tervezőként készítő Balogh Tünde okl. építészmérnök.

A tárgyi projektben önkormányzati főépítészi feladatok ellátó Varga Júlia főépítész által vezetett vállalkozásával kötendő szerződés teszi lehetővé a fent írtak jogszerű végrehajtását.

Kezdeményezzük a tárgyi határozati javaslatban a település polgármestere testület nevében való aláírására való felhatalmazását és a két érintett vállalkozóval tárgyban további szükséges intézkedésekre vonatkozó eljárások lefolytatását.

**Tisztelt Képviselő-testület!**

Indítványozzuk a tárgyi előterjesztésben, annak határozati javaslatában, az előterjesztéshez 1. mellékletként csatolt önkormányzati főépítész által kiadott Nyilatkozat, a 2. mellékletként csatolt Főépítész által kiadott Feljegyzés, a 3. mellékletként a tervező által benyújtott árajánlatot, a 4. mellékletként csatolt *Telepítési tanulmánytervet* tartalmazó dokumentum, az 5. mellékletként benyújtott tervezői vállalkozói szerződés aláírására irányuló felhatalmazás megadását, továbbá a Pénzügyi Ellenőrző, Foglalkoztatáspolitikai és Településfejlesztési Bizottsága előzetes véleményezése figyelembevételével a tett javaslat változtatás nélküli elfogadását.

C s a n y t e l e k, 2025. október 30.

Tisztelettel:

........................................................... ...............................................................

Erhard Gyula polgármester Kató Pálné jegyző

**..../****2025. (XI. .. .) Ökt határozat**

**Tárgy:** *Csanytelek Község Településrendezési eszközei részleges módosítási eljárásának indítása*

**H a t á r o z a t i javaslat**

Csanytelek Község Önkormányzata Képviselő-testülete megtárgyalta a tárgyban benyújtott előterjesztésben és ahhoz mellékletenként csatolt dokumentumokban foglaltakat, -figyelemmel a Pénzügyi Ellenőrző, Foglalkoztatáspolitikai és Településfejlesztési Bizottság előzetes véleményére- akként döntött, hogy elfogadja a dokumentumokban foglaltakat és *elindítja Csanytelek Község Településrendezési eszközeinek (Településszerkezeti tervének és Helyi Építési Szabályzatának)* *módosítása eljárását* a következők szerint:

1. Az „Ópusztaszer-Baks-Csanytelek-Felgyő-Tömörkény településeket összekötő kerékpárút fejlesztése” tárgyú projekt keretében *Csanytelek közigazgatási területén tervezett kerékpárút-fejlesztéshez* a közterület-szabályozást biztosítani kell a Településszerkezeti terv és a Helyi Építési Szabályzat módosításával, továbbá ki kell egészíteni a nyomvonalat a tervlapokon az elkészült közlekedési terv alapján.
2. A tárgyi határozat 1.) pontja szerinti kerékpárút-fejlesztéshez szükséges telkek, telekrészek *kiemelt fejlesztési területként* kezelendők a közérdekű közlekedésfejlesztés megvalósítása érdekében.
3. A megalapozó vizsgálat és az alátámasztó javaslat tartalmát, a tárgyi előterjesztés 1. mellékleteként csatolt önkormányzati Főépítész által kiadott feljegyzés szerint állapítja meg, melyet változtatás nélkül jóváhagyott.
4. A kerékpárút Csanyteleki szakaszára vonatkozó Telepítési tanulmányterv tartalmi követelményét az Előterjesztés 2. mellékleteként csatolt *önkormányzati Főépítészi feljegyzés* rögzíti, melyet a Képviselő-testület elfogad.
5. Az e határozat 4. pont szerint elkészített *Telepítési tanulmánytervet* a Képviselő-testület változtatás nélkül elfogadja.
6. A Képviselő-testület a tárgyi településrendezési eszközök módosítási eljárása során *a beérkező vélemények elfogadásáról vagy el nem fogadásáról szóló döntés meghozatalát a település Polgármesteréra átruházza* és felhatalmazza a szükséges intézkedések megtételére.
7. A Képviselő-testületet rögzíti, hogy mivel a tervezett változások várhatóan nem gyakorolnak jelentős hatást a környezetre, ezért a környezet védelméért felelős szervek egyetértő nyilatkozta szerint a Helyi Építési Szabályzat módosítása környezeti hatásainak megítéléséhez*, a tervmódosításhoz készülő* *környezetvédelmi fejezet szolgálhat*, az egyes tervek, illetve programok környezeti vizsgálatáról szóló 2/2005. (I. 11.) Korm. rendelet szerinti ***környezeti vizsgálat lefolytatására nem lesz szükség.***
8. A Képviselő-testület felhatalmazza a település polgármestert e határozathoz tervezési ajánlat szerinti csatolt tervezési szerződés megkötésére, a nevében saját kezű aláírására.

Végrehajtás határideje: tervezési szerződés megkötése 2025. november 15.

Végrehajtásért felelős: Erhard Gyula polgármester

Kató Pálné jegyző (kapcsolattartó)

Határozatról értesítést kap:

* Csongrád-Csanád Vármegyei Kormányhivatal főispánja (Szeged)
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző, általa: Balogh Tünde településtervező, Varga Júlia önkormányzati főépítész
* Tápainé Karkas Krisztina a Csanyteleki Polgármesteri Hivatal Adó- és Pénzügyi Iroda Vezetője
* Irattár

1. *melléklet a CS/1787-1/2025. előterjesztéshez*

**FŐÉPÍTÉSZI NYILATKOZAT**

*A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet 7. § (7) bekezdés értelmében.

Csanytelek Község Településrendezési eszközeinek a Ópusztaszer-Baks-Csanytelek-Felgyő-Tömörkény településeket összekötő kerékpárút fejlesztése” című projekt ügyében indított módosításához a tervezési cél és feladat alapján *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet* (továbbiakban: **R.)** 1. és 3. mellékleteinek alábbi tartalmi elemeit kell a tervezési területet érintően kidolgozni.

**R. 1. melléklete (A megalapozó vizsgálat tartalmi követelményei) alábbi tartalmai elemei**

I. HELYZETFELTÁRÓ MUNKARÉSZ (csak a módosítással érintett helyszínekre)

1.6.1. A hatályban lévő településrendezési eszközök

1.14. Az épített környezet vizsgálata a módosítással érintett helyszínre

1.14.1. Területfelhasználás vizsgálata

1.14.2.2. tulajdonjogi vizsgálat

1.14.5. Az építmények vizsgálata

1.14.5.1. funkció, kapacitás

1.14.5.2. beépítési jellemzők (beépítési mód, beépítési mérték, sűrűség)

1.14.7. Az épített környezet konfliktusai, problémái

1.15. Közlekedés

1.16. Közművesítés

1.17.9. Fennálló környezetvédelmi konfliktusok, problémák

2. HELYZETELEMZŐ MUNKARÉSZ (csak a módosítással érintett helyszínekre)

2.1. Vizsgált tényezők elemzése, egymásra hatásuk elemzése a módosítás vonatkozásában

3. HELYZETÉRTÉKELŐ MUNKARÉSZ (csak a módosítással érintett helyszínekre)

3.1. Helyzetelemzés eredményének értékelése

**R.3. melléklete (Az alátámasztó javaslat tartalmi követelményei) alábbi tartalmai elemei**

7. Szabályozási koncepció: a szabályozás céljainak és eszközeinek ismertetése, azok összefüggései, a szabályozás alapelve, a változtatási szándékok javaslata, a szabályozás eszközeinek összefoglalása

A fenti tartalmat a leíró munkarész **logikai összefüggései szerint lehet társítani** egymással, a fejezetcímeknek nem kell szó szerint megjelenniük a tervanyagban.

Csanytelek, 2025. november

*Varga Júlia sk.*

önkormányzati főépítész

1. *melléklet a CS/1787-1/2025. előterjesztéshez*

**Csanytelek Településrendezési eszközeinek**

**(Településszerkezeti tervének és helyi építési szabályzatának)**

**módosítása 2025. évben**

**FELJEGYZÉS**

Csanytelek Község Önkormányzata Képviselő-testülete részére

*A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet (a továbbiakban: **Korm. r.**) 7. § (7) bekezdés értelmében:

„A megalapozó vizsgálat és az alátámasztó javaslat tartalmát, továbbá az (5) bekezdés szerinti megalapozó vizsgálat, alátámasztó javaslat és településterv módosításához készült telepítési tanulmányterv felhasználhatóságát – ide nem értve a települési környezeti értékelést, valamint a műemlékvédelmi hatástanulmányt – a település önkormányzati főépítésze határozza meg az (1)–(6) bekezdés alapján, a képviselő-testületnek címzett feljegyzésben”

A Korm. r. „Átmeneti rendelkezések”-ről szóló 78. § (4) bekezdése szerint a településszerkezeti terv és a helyi építési szabályzat 2022. január 1-jétől történő módosítása során, ha a VII-IX. fejezet vagy más jogszabály

„a) településtervet említ, azon településfejlesztési koncepciót, integrált településfejlesztési stratégiát, településszerkezeti tervet, helyi építési szabályzatot, kerületi építési szabályzatot, fővárosi rendezési szabályzatot,

b) fejlesztési tervet említ, azon településfejlesztési koncepciót, integrált településfejlesztési stratégiát,

c) rendezési tervet említ, azon településszerkezeti tervet, helyi építési szabályzatot, kerületi építési szabályzatot, fővárosi rendezési szabályzatot

is érteni kell.”

A Korm. r, 19. § (2) bekezdése szerint építési beruházás esetén a településterv módosításának kezdeményezéséhez telepítési tanulmánytervet kell készíteni. A Korm. 19. §. (4) bekezdése alapján a telepítési tanulmányterv tartalmát a tervezési terület, a tervezési feladat és a tervezési cél alapján – a 7. melléklet figyelembevételével – az önkormányzati főépítész határozza meg olyan módon, hogy a 7. melléklet szerinti tartalmi elemek összevonhatók, elhagyhatók, vagy kiegészíthetők.

A fentiekre tekintettel a Csanytelek szerkezeti tervének és helyi építési szabályzatának a tervezett kerékpárút miatti módosításához telepítési tanulmánytervet kell készíteni. A tanulmányterv tartalmát a ***Korm. r. 7. sz. melléklete alapján a következők szerint állapítom meg***:

„1. A telepítési tanulmányterv a településterv készítésének vagy módosításának megalapozása érdekében, egy adott vagy leendő fejlesztési akcióterület vagy egyéb fejlesztéssel, módosítással érintett területének (a továbbiakban: terület) tekintetében tartalmazza

a) a terület és környezetének, hatásterületének bemutatását,

b) a fejlesztési célt, változást szemléltető beépítési tervet,

c) a beépítési tervhez kapcsolódó infrastruktúra-igényeket, a szükséges és tervezett műszaki és humáninfrastruktúra-fejlesztéseket,

d) a javasolt beépítés környezeti hatásait és követelményeit,

e) a településterv változásának, módosításának tartalmát, szabályozási koncepcióját.”

A fenti tartalmat a leíró munkarész **logikai összefüggései szerint lehet társítani** egymással, a fejezetcímeknek nem kell szó szerint megjelenniük a tervanyagban. A tanulmányterv a módosítás tartalmának megítéléséhez szükséges részletezettséggel készüljön.

Csanytelek, 2025. november

*Varga Júlia sk.*

önkormányzati főépítész

*3. melléklet: Tervezési ajánlat a CS/1787-1/2025. előterjesztéshez*

**Balogh Tünde**

okl. építészmérnök,

vezető építészeti és településrendezési tervező

Vállalkozói nyilvántartási szám: 43546484

Adószám: 45587553-1-26 (kisadózó)

6726 Szeged, Tárogatói u. 24.

***Elektronikus üzenet***

**Erhard Gyula**

polgármester

**CSANYTELEK KÖZSÉG ÖNKORMÁNYZATA**

6647 Csanytelek

Volentér János tér 2.

Tárgy: Csanytelek Község Településrendezési eszközök módosítása kerékpárút ügyében – tervezési ajánlat

Iktatva: 23-2025/1M

E-mail cím: [jegyzo@csanytelek.hu](mailto:jegyzo@csanytelek.hu)

**Tisztelt Polgármester Úr!**

Ajánlatkérés érkezett felém Kató Pálné jegyző részéről telefonos megbeszélés során Csanytelek Településrendezési eszközei részleges módosítási tervének elkészítésére a tervezett kerékpár ügyében.

**Tervezési ajánlatomat az alábbiakban közlöm.**

**A munka díja: 878.000,- Ft** alanyi ÁFA-mentes – kétoldalú szerződés keretében (Megrendelő az önkormányzat).

**A munka ütemezése az eljárási szabályok figyelembevételével:**

* Eljárás indítása az E-TÉR elektronikus oldalon adatkéréssel: önkormányzati ügyintéző feladata, az önkormányzati előzetes döntést követően. Az állami téradatok .zip kiterjesztésű file-jait átadja a tervezőnek.
* 2/2005. Korm. rendelet szerinti környezeti vizsgálati egyeztetés hivatali kapun: a tervező az egyeztetéshez a szerződés megkötésétől számított 1 hónapos határidőre készít tájékoztató anyagot.
* Partnerek (Csanytelek lakossága, érdekképviseleti, civil és gazdálkodó szervezetei, vallási közösségei) és véleményező szervek felé kezdeményezi az önkormányzati ügyintéző a módosítási terv véleményezését az E-TÉR-ben, továbbá lakossági fórumot kell összehívni: a véleményezéshez a tervező a módosítási tervet a szerződés megkötésétől számított 3 hónapos határidővel adja ki az előszállítási jog fenntartásával.
* Polgármester zárja le a véleményezést jegyzőkönyvvel, majd az önkormányzati ügyintéző kéri a CsCsVKH Állami Főépítész Iroda záró véleményezését az E-TÉR-ben: a tervező a záró tervanyagot a szükségessé vált esetleges korrekciókkal a polgármesteri döntést követő két héttel adja ki.
* Az állami főépítész záró véleménye birtokában a módosítást a Képviselő-testület elfogadhatja.

A munka tartalmazza az eljárás kapcsán szükséges településtervezési feladatok elvégzését, de nem terjed ki a 2/2005 Korm. rendelet szerinti környezeti vizsgálatra, amelynek szükségességéről az önkormányzat dönthet. Jóváhagyásra hozzávetőleg 4-5 hónappal a szerződéskötés után kerülhet sor.

**Jelen ajánlat érvényessége: 60 nap.**

Tisztelettel,

Szeged, 2025. október 20.



Balogh Tünde

vezető településtervező